VEGA præsenterer

**Alice Merton spreder pop-stjernestøv med kant**

*Den 4. marts er der en gedigen popfest på plakaten i Lille VEGA, når Alice Merton deler ud af sine hits.*

Den tysk-canadiske sangskriver og sangerinde Alice Merton strøg i 2016 ind på den internationale popscene med singlen ”No Roots”, der blev en kæmpe succes verden over. Og du har måske hørt hendes stemme på Tom Odell-hittet ”Half As Good As You”, hvor de to synger duet. ”No Roots” blev efterfulgt af hittet ”Why So Serious”, og i år udkom så endelig sangerindens debutplade *Mint*. I oktober udsendte hun *Mint +4* med fire nye singler.

Albummet blev godt modtaget af anmeldere internationalt, og danske Gaffa skrev følgende i deres anmeldelse af albummet:

”*Det er SÅ lækkert at høre en kvinde på musikscenen i 2019, der tør skille sig ud og have kant. Og det er ikke fordi, Alice Merton er i nærheden af at være den næste Stevie Nicks eller noget i den dur – hun lyder bare ikke som alle andre*.”

Alice Merton er vokset op flere steder i verden, og de forskellige kulturer og rejsens flygtighed har påvirket hendes musik. Hun blev født i Tyskland, men er vokset op i Canada og England. I Canada lærte hun som barn at spille klassisk klaver. I Tyskland fik hun for første gang en guitar i hænderne, og det resulterede i hendes første sang. Hendes påvirkninger af forskellige stilarter og lyde har hjulpet Merton med at skabe den progressive poplyd, som tegner debutalbummet.

**Fakta om koncerten:**

Alice Merton(UK)

Onsdag d. 4. marts kl. 20.00

Lille VEGA, Enghavevej 40, 1674 København V

Billetpris: 165 kr. + gebyr

Billetsalget starter fredag den 25. oktober via vega.dk og Ticketmaster.